रबिबाराव कक्राझार प्रेस क्लाबआव खुंफुंनाय मोनसे खौरांगिरि मेलनि गेजेरजों इउ पि पि एल दोलोनि सि डब्लिउ सिनि सोद्रोमा प्रितिभिराज नारायण देभ मेशआ बुंङोदि बि टि सि ओनसोलाव थांनाय माखासे समनिफ्रायनो  साख्रिनि फोसावलाय फोसावा जासे आरो आन्जाद खुंङालासे सिखावै साक्रिआव थिसन्थाय होनाय खामानिया सोलिबाय थादोंमोन। बिनि हेंथायै इउ पि पि एल राजखान्थि दोलोनिफ्राय आयेननि बेरेखायै साख्रि मावग्राफोरनि हेंथायै कक्राझार पुलिस थानायाव आयेननि असिला लानानै गसर थिसन्नाय जादोंमोन होन्नानै मेसआ बुङो बिनिनो फिथाइ महरै बि टि सि नि हान्थामेला बिफाननि सा 29 इनफरर्समेन्ट सेखर मासिनि साख्रि आवलाफोरखौ बि टि सि नि प्रिन्सिफाल सेकरिटारिआ साक्रि निफ्राय बोख्लायबाय होन्नानै प्रितिभिराज नारायण देभ मेशआ रोखा बुङो।    बिनि अनगायैबो मेस बिथाङा बुंबावयोदि 17 बोसोर हाग्रामा महिलारीनि खुंथाय समाव गोबां जाख्लनाय आरो  गेना खान्थिजों बुंफबनाय जों लोगोसे साक्रिनि मुंआव गुस लानानै आनजाद खुंङालासे साख्रियाव थिसन्थाय होखुमानायनि गोबां रोखा फोरमानफोरबो दंबावो होन्नानै मेशआ बुङो बिनि थाखाय गोख्रोङै नायबिजिरनाय जागोन होन्नानै बुंबावयो। लोगोसे गेना खान्थिजों लोब्बा थानाय बि टि सि नि मोन 40 बिफाननि मावख आरि फाइल फोरखौ दायो कक्राझार जिल्लानि उप्रा पुलिस बिबानगिरि मुकुन्ड राभानि संदान्नायाव नायबिजिरनाय खामानिया सोलिबाय थादों होन्नानै बिथाङा बुंबावयो।